Author: MFSR

Predkladacia správa

Návrh zákona, ktorým sa mení a dopĺňa zákon č. 105/2004 Z. z. o spotrebnej dani z liehu a o zmene a doplnení zákona č. 467/2002 Z. z. o výrobe a uvádzaní liehu na trh v znení zákona č. 211/2003 Z. z. v znení neskorších predpisov bol vypracovaný ako iniciatívny materiál.

Hlavnými dôvodmi, ktoré viedli k vypracovaniu predkladaného návrhu zákona je potreba zlepšenia podnikateľského prostredia v danej oblasti, efektívnejší výkon správy dane, zníženie administratívnej záťaže pre malých a stredných podnikateľov, ako aj zavedenie legislatívnych nástrojov na účinnejšie potláčanie šedej ekonomiky v oblasti spotrebných daní. Konkrétne ide o nasledovné opatrenia: 

•	zavedenie možnosti zníženia zloženej zábezpeky na daň na prepravovaný lieh, 
•	upravenie prítomnosti správcu dane v daňovom sklade, 
•	zníženie administratívnej záťaže pre malých a stredných podnikateľov v oblasti oznamovacích povinností a povolení na predaj spotrebiteľského balenia liehu v daňovom voľnom obehu,
•	sprísnenie podmienok pre oprávneného príjemcu,
•	stanovenie podmienok na denaturáciu liehu v colnom režime.

 Predkladaný návrh zákona je v súlade s Ústavou Slovenskej republiky a inými právnymi predpismi, medzinárodnými zmluvami a dokumentmi, ktorými je Slovenská republika viazaná, ako aj v súlade s právom Európskych spoločenstiev a právom Európskej únie. 

Návrh zákona nebude mať vplyv na zvýšenie výdavkov štátneho rozpočtu. Prijatie navrhovaného zákona nebude mať negatívny dopad na životné prostredie, rozpočty vyšších územných celkov, rozpočty obcí a nebude mať dopad na zamestnanosť, ani na tvorbu pracovných miest a organizačné zabezpečenie.